b'\n_START_ARTICLE_\nNove Fu\xc5\xbeine\n_START_PARAGRAPH_\nNove Fu\xc5\xbeine so ljubljanska \xc4\x8detrt in ob treh trgih ter med Zalo\xc5\xa1ko cesto in levim bregom Ljubljanice razvito naselje v \xc4\x8detrtni skupnosti Moste. V Novih Fu\xc5\xbeinah sta dve osnovni \xc5\xa1oli, in sicer O\xc5\xa0 Martina Krpana in Nove Fu\xc5\xbeine, srednja \xc5\xa1ola ter vrtec VVO Zelena Jama, pa dom za starej\xc5\xa1e ob\xc4\x8dane in zdravstveni dom z lekarno. _NEWLINE_Skozi naselje potekajo mestne avtobusne linije \xc5\xa1tevilka 20, 20Z (ob vikendih), 22, 25 (liniji 20 in 22 imata na koncu naselja na Chengdujski cesti urejeno obra\xc4\x8dali\xc5\xa1\xc4\x8de). Mimo naselja po Zalo\xc5\xa1ki cesti so speljane \xc5\xa1e mestne avtobusne linije \xc5\xa1t. 11, 11B in 24._NEWLINE_Fu\xc5\xbeine so imele odli\xc4\x8dne predispozicije za gradnjo: sorazmerno dobro nosilnost tal in nizko poselitev. Prvi na\xc4\x8drti za gradnjo soseske segajo v leto 1958, v \xc4\x8das intenzivne industrializacije Slovenije, zaradi katere so se mno\xc5\xbei\xc4\x8dno priseljevali delavci iz drugih delov takratne Jugoslavije in iz razli\xc4\x8dnih delov Slovenije v Ljubljano.  Prva faza gradnje od \xc5\xa1tirih se je nato za\xc4\x8dela \xc5\xa1ele leta 1977 in se kon\xc4\x8dala leta 1981. Naselje s stolpnicami in bloki je raslo do leta 1987. Za tem so dopolnjevali ponudbo s trgovinami in paviljoni za obrtnike ter drugimi dejavnostmi.Fu\xc5\xbeine so ena zadnjih dru\xc5\xbebeno na\xc4\x8drtovanih prostorskih ureditev v Sloveniji, vsekakor pa so zagotovo najve\xc4\x8dja. Nove Fu\xc5\xbeine se raztezajo na 61 hektarih in v njih po ocenah iz leta 2000 \xc5\xbeivi najmanj 18.000 ljudi. Z uradno poselitvijo 385 prebivalcev na hektar (neuradna pa je \xc5\xa1e malo vi\xc5\xa1ja) so najgosteje poseljeno obmo\xc4\x8dje v celotni dr\xc5\xbeavi._NEWLINE_V Fu\xc5\xbeinah.blizu nekdanjih fu\xc5\xbein in ob brzicah Ljubljanice stoji grad Fu\xc5\xbeine, znan \xc5\xa1e iz Pre\xc5\xa1ernove Glose. V prenovljeni stavbi je Muzej za arhitekturo in oblikovanje.'